跋眉山程仁萬言書草
作者：楊萬里
朝代：宋

paragraphs: 峨眉山下三蘇鄉，至今草木文章香。
近時英妙有程郎，數寸管底翻錦江。
向來曾草三千牘，流涕太息仍痛哭。
九虎當關北斗深，十年買桂炊白玉。
荆溪溪上相識初，君猶少年我壯夫。
帝城再見各白鬚，袖中一紙梁溪書。
剡藤方策一萬字，猶带權書衡論味。
君不見古來富貴掃無痕，只有文章照天地。